Korrupsie by Tshwane-lisensiekantore ook ontblootArgieffoto: www.services.gov.za Die Stad Tshwane sal binnekort beamptes by die stad se lisensiekantoor skors wat na bewering by verskeie korrupte bedrywighede betrokke was. Solly Msimanga, burgemeester van Tshwane, het Maandag gesê 12 amptenare word reeds dissiplinêr verhoor. “Ons het egter meer as 100 skuldiges geïdentifiseer. Hierdie getal kan nog vermeerder soos ons ondersoek instel na hierdie praktyk, wat ongesiens onder die vorige ANC-administrasie bedryf is,” het Msimanga aan verslaggewers in Pretoria gesê. “Dit beteken effektief die Stad Tshwane vorder nie die geld, wat weens talle verkeersoortredings aan die stad verskuldig is, in nie. Dit beteken van die stad se skuld sal nooit ingevorder word nie, wat dit verder bemoeilik om die nodige inkomste in te bring wat nodig is om dienste aan wetsgehoorsame burgers, wat op hierdie dienste geregtig is, te verskaf.” Msimanga het gesê hy het opdrag gegee dat alle amptenare wat by korrupsie in die lisensiedepartement betrek word, onmiddellik geskors en die nodige stappe teen hulle gedoen word. Ander korrupte aktiwiteite sluit onder meer in beamptes wat misdadigers help met gesteelde voertuie, die kloning van lisensies en onwettige transaksies met die uitreik van leerling- en bestuurslisensies. “Die stad werk saam met die Gautengse departement van paaie en vervoer in sy ondersoek om al die skuldiges vas te trek en aan die pen te laat ry en moontlik die geld wat gesteel of wanbestee is, terug te kry.” Msimanga se aankondiging kom kort nadat Johannesburg se burgemeester, Herman Mashaba, talle beweerde korrupte amptenare by die stad se lisensiekantore geïdentifiseer, geskors en strafregtelik laat vervolg het. Mashaba het vroeër gesê Johannesburg het R14 717 444 in 972 beweerde korrupte transaksies gedurende die vorige ANC-administrasie se termyn verloor.